Σχολή Καλών Τεχνών Α.Π.Θ.

Η Σχολή Καλών Τεχνών είναι μία από τις έντεκα σχολές του Αριστοτελείου Πανεπιστημίου Θεσσαλονίκης και η μεγαλύτερη σχολή καλών τεχνών της Ελλάδας (έχει 4 τμήματα, 80 καθηγητές και εγγεγραμμένους φοιτητές περί τους 2200). Χωρίζεται σε 4 τμήματα:

 Τμήμα Εικαστικών και Εφαρμοσμένων Τεχνών
 Τμήμα Θεάτρου
 Τμήμα Μουσικών Σπουδών
 Τμήμα Κινηματογράφου

Ιστορία
Η Σχολή Καλών Τεχνών ιδρύθηκε το 1984 και στην αρχή περιελάμβανε τα Τμήματα Εικαστικών και Εφαρμοσμένων Τεχνών και Μουσικών Σπουδών. Το 1992 ξεκίνησε την λειτουργία του το Τμήμα Θεάτρου ενώ το Τμήμα Κινηματογράφου άρχισε να λειτουργεί το 2004.

Διδακτικό προσωπικό
Το Διδακτικό και Ερευνητικό Προσωπικό (Δ.Ε.Π.) της σχολής ανέρχεται περίπου σε 80 Καθηγητές, Αναπληρωτές Καθηγητές, Επίκουρους Καθηγητές και Λέκτορες . 

Το διδακτικό προσωπικό συμπληρώνεται με μέλη Ε.ΔΙ.Π. και ΕΤΕΠ  

Εγκαταστάσεις
Οι εγκαταστάσεις τις Σχολής είναι διάσπαρτες σε πολλές διαφορετικές περιοχές του ευρύτερου πολεοδομικού συγκροτήματος της Θεσσαλονίκης.

Οι κυριότερες εγκαταστάσεις βρίσκονται:
 Στο κεντρικό campus του Αριστοτελείου Πανεπιστημίου Θεσσαλονίκης  (γραμματείες)
 Στις εγκαταστάσεις του Αριστοτελείου Πανεπιστημίου Θεσσαλονίκης στη Θέρμη, δίπλα στον οικισμό Λήδα-Μαρία, (Το Τμήμα Μουσικών Σπουδών, και 4 καλλιτεχνικά εργαστήρια του Τμήματος Εικαστικών και Εφαρμοσμένων Τεχνών)
 Στο κτίριο "Thomas", πλησίον των εγκαταστάσεων του Αριστοτελείου Πανεπιστημίου Θεσσαλονίκης στη Θέρμη (4  καλλιτεχνικά εργαστήρια του Τμήματος Εικαστικών και Εφαρμοσμένων Τεχνών και βιβλιοθήκη)
 Στο Θέατρο "Κλειώ" επί της Εγνατίας στο κέντρο της Θεσσαλονίκης (Τμήμα Θεάτρου)
 Στο κτίριο επί της οδού Ικονίου 1 στη Σταυρούπολη (ένα ειδικά διαμορφωμένο ιστορικό κτίριο καπνομάγαζου που διαθέτει καλλιτεχνικά εργαστήρια και εκθεσιακές αίθουσες του Τμήματος Εικαστικών και Εφαρμοσμένων Τεχνών, καθώς και αίθουσες διδασκαλίας, εργαστήρια φωτογραφίας, ήχου, μοντάζ καθώς και μία βιβλιοθήκη-ταινιοθήκη του Τμήματος Κινηματογράφου).

Βιβλιοθήκες
Κάθε Τμήμα της Σχολής έχει την δικιά του βιβλιοθήκη, που είναι διασυνδεδεμένη με το Σύστημα Βιβλιοθηκών του Αριστοτελείου Πανεπιστημίου Θεσσαλονίκης  Οι φοιτητές έχουν πρόσβαση και σε όλες τις διπλωματικές εργασίες, αλλά και στις διδακτορικές διατριβές που έχουν εκπονηθεί από φοιτητές του εκάστοτε τμήματος.

Βιβλιοθήκη του Τμήματος Θεάτρου
Η βιβλιοθήκη του Τμήματος Θεάτρου του Αριστοτελείου Πανεπιστημίου Θεσσαλονίκης (Α.Π.Θ.) λειτουργεί από το ακαδημαϊκό έτος 1992-93. Αποτελεί μία από τις περιφερειακές τμηματικές βιβλιοθήκες του συστήματος «Βιβλιοθήκη και Κέντρο Πληροφόρησης» του Αριστοτελείου Πανεπιστημίου Θεσσαλονίκης, είναι δανειστική και λειτουργεί σύμφωνα με τον κανονισμό του Συστήματος. Η συλλογή της διακρίνεται σε τρεις κατηγορίες: πλήρους δανεισμού, περιορισμένου και μη δανειζόμενου. Μολαταύτα, αξίζει να σημειωθεί ότι το μεγαλύτερο μέρος της συλλογής είναι δανειστικό και η βιβλιοθήκη είναι διαθέσιμη όχι μόνο για την ακαδημαϊκή κοινότητα, αλλά και προς όλους τους ενδιαφερόμενους θεατρόφιλους.  

Συλλογή της Βιβλιοθήκης Θεάτρου
Η συλλογή της Βιβλιοθήκης Θεάτρου περιλαμβάνει:
 14450 τόμους βιβλίων
 85 τίτλους περιοδικών με πλήρες σειρές ελληνικών θεατρικών περιοδικών
 232 τεκμήρια οπτικοακουστικού υλικού
 Αρχείο θεατρικών προγραμμάτων 
 Αρχείο με κριτικές και άρθρα για το θέατρο δημοσιευμένα σε εφημερίδες και περιοδικά από το 1980 
 Αρχείο αφισών και ψηφιακό αρχείο φωτογραφιών 
 Αρχείο προπτυχιακών διπλωματικών εργασιών και διαλέξεων των φοιτητών του τμήματος 
 Αρχείο μεταπτυχιακών διπλωματικών εργασιών και διδακτορικών διατριβών του τμήματος 

Σπουδές
Τα τμήματα της σχολής παρέχουν προπτυχιακές αλλά και μεταπτυχιακές σπουδές. Το προπτυχιακό πρόγραμμα σπουδών τους είναι πενταετούς φοίτησης.

 Δείτε Επίσης 

 Πανόραμα Ταινιών Τμήματος Κινηματογράφου Α.Π.Θ.

Παραπομπές

 Εξωτερικοί σύνδεσμοι 
Ιστοσελίδα Αριστοτελείου Πανεπιστημίου Θεσσαλονίκης
Ιστοσελίδα Τμήματος Εικαστικών και Εφαρμοσμένων Τεχνών: http://www.vis.auth.gr
Ιστοσελίδα Τμήματος Θεάτρου
Ιστοσελίδα Τμήματος Μουσικών Σπουδών
Ιστοσελίδα Τμήματος Κινηματογράφου

Κατηγορία:Αριστοτέλειο Πανεπιστήμιο Θεσσαλονίκης
ΑΠΘ